Tweede seisoen van 'Fynskrif' dán op die kassie | Maroela Media
Neels van Jaarsveld as Ben van Wyk (Foto: kykNET)
Die gewilde kykNET-dramareeks Fynskrif is so goed deur kykers ontvang dat daar reeds aan die tweede seisoen begin verfilm is.
Maroela Media het vroeër berig dat Louis Pretorius, een van die vervaardigers van Fynskrif gesê het dat hulle oorweldig was deur die reaksie op die eerste seisoen van dié reeks, en hulle daarom 'n tweede seisoen wou vervaardig.
"Die verfilming van Fynskrif 2 het op 8 April begin en sal tot 29 Junie vanjaar voortduur. Die akteurs en tegnici werk alreeds van begin Maart hard agter die skerms ter voorbereiding van die skietproses," het kykNET in 'n verklaring gesê.
Nuwe gesigte soos Christia Visser en De Klerk Oelofse kan verwag word en 'n nuwe klerk, vertolk deur Lea Vivier, sluit ook by die praktyk aan.
"Die afgelope twee weke is daar alreeds verfilm by Wian (Edwin van der Walt) sowel as Hans (Chris van Niekerk) se huise. Oor die volgende paar weke word al die ander karakters se huise verfilm insluitend 'n paar interessante gebiede soos 'n paintball-baan, 'n verlate skuur en 'n Rooms-Katolieke kerk. Vanaf Junie word daar in Van Wyk & Vennote se nuwe kantore in Somerset‑Wes verfilm," het kykNET gesê.
Nina Swart (Foto: kykNET)
In ander opwindende nuus maak Nina Swart haar buiging as drama-regisseur. Met haar jarelange tegniese ervaring as regisseur en skepper van realiteit-, aktuele en vermaakreekse, sowel as haar tyd voor die kamera, bring sy 'n magdom kennis en energie na die stel.
Fynskrif draai om die regsfirma, Van Wyk & Vennote. In elk van die 13 episodes van die eerste reeks het die prokureurs 'n saak wat hulle tussendeur persoonlike en familiedramas moet hanteer. Bekende akteurs soos Neels van Jaarsveld, Tinarie van Wyk Loots, Cintaine Schutte, Jacques Bessenger en Kim Cloete het rolle in die eerste seisoen vertolk.